# Panagiotis Zervos

Panagiotis Zervos (grec: Παναγιώτης Ζερβός) (Sami, 1878 - Atenes, 2 de gener de 1952) va ser un matemàtic grec.
Nascut a l'illa de Cefalònia, la seva família es va traslladar a l'illa de Corfú quan ell era petit i on va començar els seus estudis escolars, destacant en les matemàtiques. El negoci patern d'espelmes, no va funcionar i es van traslladar novament a Alexandria on va acabar els estudis secundaris al col·legi francès. El seu pare va morir allà el 1894 i ell va retornar tot sol a Atenes per estudiar matemàtiques. Es va graduar a la universitat d'Atenes el 1899 i dos anys més tard va obtenir el doctorat. Des del 1903 fins al 1905 va ampliar estudis a París. Mentre era a París, un dels seus mestres Jacques Hadamard li va proposar que estudiés el conegut com problema de Monge (un sistema equacions diferencials indeterminades); aquest tema es va convertir en el seu objecte d'estudi preferit durant tota la seva vida.
En retornar al seu país, va ser professor de secundària a El Pireu i Atenes, donant algunes classes al mateix temps a la universitat d'Atenes, fins que el 1917 va obtenir una plaça docent a la universitat en la qual es va jubilar el 1949. Juntament amb Nikolaos Hatzidakis i Georgios Remoundos va ser un dels fundadors el 1918 de la Societat Matemàtica Hel·lènica. Amb aquests i altres professors, va ser un dels dinamitzadors de les matemàtiques a la universitat d'Atenes i a tota la Grècia moderna.
Els treballs de Zervos van ser en els camps de la teoria de conjunts, grups de Lie, equacions diferencials i filosofia de les matemàtiques.

## Referències

* 1 2 Μπαρακιτη, 2014, p. web.
* ↑ Phili, 2003, p. 101.
* ↑ Phili, 2003, p. 102.
* ↑ Alexander, Iavernaro i Rosa, 2012, p. 269.
* ↑ Phili, 2016, p. 319 i ss.
* ↑ Georgiadou, 2004, p. 171.

## Bibliografia

* Alexander, Daniel S.; Iavernaro, Felice; Rosa, Alessandro. Early Days in Complex Dynamics (en anglès). American Mathematical Society, 2012. ISBN 978-0-8218-4464-9.
* Georgiadou, Maria. Constantin Carathéodory: Mathematics and Politics in Turbulent Times (en anglès). Springer, 2004. ISBN 3-540-20352-4.
* Phili, Christine «Reflections of Picard's theorem and Monge’s problem on two Greek mathematicians: G. Remoundos and P. Zervos» (en anglès). Acta historiae rerum naturalium necnon technicarum, Vol. 7, 2003, pàg. 95-117. ISSN: 0231-6005.
* Phili, Christine «The University of Athens : A cradle for the development of the mathematical community in Greece» (en anglès). Archives Internationales d'Histoire des Sciences, Vol. 66, Num. 177, 2016, pàg. 319-344. DOI: 10.1484/J.ARIHS.5.115061. ISSN: 0003-9810.
* Terdimou, Maria «The unsolved equation: Mathematics at the University of Athens during the 19th century» (en anglès). Almagest, Vol. 5, Num. 2, 2014, pàg. 84-101. DOI: 10.1484/J.ALMAGEST.5.103568. ISSN: 1792-2593.

## Enllaços externs

* O'Connor, John J.; Robertson, Edmund F. «Panagiotis Zervos» (en anglès). MacTutor History of Mathematics archive. School of Mathematics and Statistics, University of St Andrews, Scotland. (anglès)
* Μπαρακιτη, Κατερινα. «Παναγιώτης Ζερβός - Ένας κορυφαίος Μαθηματικός». Εκπαιδευτήρια ΠΑΛΛΑΔΙΟ, 2014. [Consulta: 16 febrer 2020]. (grec)